**Nr. înreg: 3480/22.01.2025**

**PROIECT DE HOTĂRÂRE**

**privind aprobarea modificării Regulamentului privind autorizarea desfăşurării activităţilor comerciale şi al serviciilor de piaţă pe teritoriul municipiului Sfântu Gheorghe, aprobat prin HCL nr. 87/2017, cu modificările și completările ulterioare**

**Consiliul Local al Municipiului Sfântu Gheorghe, în şedinţă ordinară:**

Având în vedere Referatul de aprobare nr. 3474/22.01.2025 al primarului municipiului Sfântu Gheorghe, Antal Árpád–András;

Având în vedere Raportul de specialitate nr. 3477/22.01.2025 al Direcției urbanism;

Având în vedere referatele Comisiilor de specialitate ale Consiliului Local al Municipiului Sfântu Gheorghe;

Având în vedere prevederile Ordonanţei Guvernului nr. 99/2000 privind comercializarea produselor şi serviciilor de piaţă, cu modificările și completările ulterioare;

În baza prevederilor art. 454 din Legea nr. 227/2015 privind Codul Fiscal, cu modificările şi completările ulterioare;

Având în vedere parcurgerea procedurii prevăzute la art. 7 alin. (13) din Legea nr. 52/2003 privind transparența decizională în administrația publică, republicată, cu modificările ulterioare;

Se impune urgentarea procedurii de aprobare a hotărârii, având în vedere că sunt depuse solicitări privind vizarea anuală a autorizațiilor de funcționare;

În conformitate cu prevederile art. 129 alin. (2) lit. b), alin. (4) lit. c) și e) și alin. (14) din OUG nr. 57/2019 privind Codul administrativ, cu modificările şi completările ulterioare;

În temeiul art. 139 alin. (3) şi art. 196 alin. (1) lit. a) din OUG 57/2019 privind Codul administrativ, cu modificările şi completările ulterioare.

**HOTĂRĂŞTE**

**ART. 1.** - Se aprobă modificarea Regulamentului privind autorizarea desfăşurării activităţilor comerciale şi al serviciilor de piaţă pe teritoriul municipiului Sfântu Gheorghe, aprobat prin HCL nr. 87/ 2017, cu modificările și completările ulterioare, anexa nr. 1, după cum urmează:

I. Articolul 5 literele a și b vor avea următorul cuprins:

„Art. 5. - Definirea termenilor:

a) prin **”Autorizaţie de funcţionare”** în înțelesul prezentei hotărâri se defineşte actul administrativ, cu caracter individual, emis de primarul municipiului Sfântu Gheorghe, prin care se stabilesc condiţiile de desfăşurare a activităţilor de comercializare a produselor şi serviciilor de piaţă, inclusiv desfășurarea activității de alimentație publică și alte activități recreative, precizate la art. 3*,* pentru operatorul economic care urmează să îşi desfăşoare activitatea pe raza municipiului Sfântu Gheorghe, în structuri de vânzare cu sediu fix.

b) prin ”**Acord de funcţionare”** în înțelesul prezentei hotărâri se defineşte actul administrativ, cu caracter individual, emis de primarul municipiului Sfântu Gheorghe, prin care se stabilesc condiţiile de desfăşurare a activităţilor de comercializare a produselor şi serviciilor de piaţă, inclusiv desfășurarea activității de alimentație publică și alte activități recreative, precizate la art. 3*,* pentru operatorul economic care urmează să îşi desfăşoare activitatea cu caracter permanent sau sezonier, pe raza municipiului Sfântu Gheorghe, în spaţii deschise, în structuri de vânzare mobile sau amenajări sezoniere.

II. Articolul 12 va avea următorul cuprins:

„Art. 12. - Pentru agenții economici care au Autorizație de funcționare eliberată pe termen nelimitat, dacă în urma controlului efectuat de Poliția Locală sau la inițiativa Compartimentului pentru autorizarea activităţilor economice, se constată că dețin datorii la bugetul local, se acordă un termen de 30 de zile pentru achitarea creanțelor, iar în caz contrar se suspendă activitatea prin dispoziție emisă de primarul municipiului Sfântu Gheorghe, până la achitarea datoriilor.

III. Articolul 13 alineatul (1) va avea următorul cuprins:

„(1) Nu se vor elibera autorizaţii/acorduri de funcţionare acelor agenţi economici care înregistrază debite la bugetul local al municipiului Sfântu Gheorghe.”

IV. La articolul 15 alineatul (1) și alineatul (2) vor avea următorul cuprins:

„(1) Autorizația de funcționare se eliberează de regulă pe perioadă nedeterminată, atât timp cât condiţiile iniţiale pentru care s-a solicitat autorizația rămân nemodificate şi documentele care constituie dosarul de solicitare a autorizaţiei de funcţionare sunt valabile.

(2) În cazul apariţiei oricăror modificări în tipul de activitate desfăşurată sau al schimbării suprafeţei structurii de vânzare pentru care s-a solicitat autorizația de funcţionare sau în cazul expirării documentelor depuse la dosarul constituit în vederea eliberării autorizaţiei de funcţionare, operatorul economic are obligaţia, în termen de 30 de zile calendaristice de la data începerii activităţii noi/modificate/expirării documentelor în vederea desfăşurării activităţii, să obţină o nouă autorizaţie de funcţionare. În lipsa efectuării acestor demersuri, autorizaţia de funcţionare se suspendă în mod automat, cu aplicarea sancţiunilor prevăzute de lege.”

V. Articolul 25 va avea următorul cuprins:

„Art. 25. - Vânzările de soldare se pot efectua numai în cursul a două perioade pe an, cu o durată maximă de câte 45 de zile fiecare, cu condiţia ca produsele propuse pentru soldare să fie oferite spre vânzare în mod obişnuit înaintea acestei date.”

VI. Articolul 26 se elimină.

VII. Articolul 28 va avea următorul cuprins:

„Art. 28. - Perioadele de soldări prevăzute la art. 25 se stabilesc de comerciant între următoarele limite:

a) perioada 15 ianuarie - 15 aprilie inclusiv, pentru produsele de toamnă - iarnă;

b) perioada 1 august - 31 octombrie inclusiv, pentru produsele de primăvară - vară.”

**ART. 2.** – Cu ducerea la îndeplinire a prezentei hotărâri se încredinţează Compartimentul pentru autorizarea activităţilor economice, Compartimentul de relaţii cu publicul, informaţii, registratură, Direcția generală economică și fiscală şi Poliţia Locală a municipiului Sfântu Gheorghe.

Sfântu Gheorghe, la \_\_\_\_\_\_\_\_\_\_ 2025.

**PREȘEDINTE DE ȘEDINȚĂ**

PRIMĂRIA MUN. SFÂNTU GHEORGHE

DIRECȚIA URBANISM

Nr. 3477/22.01. 2025

**RAPORT DE SPECIALITATE**

**privind aprobarea modificării Regulamentului privind autorizarea desfăşurării activităţilor comerciale şi al serviciilor de piaţă pe teritoriul Municipiului Sfântu Gheorghe, aprobat prin HCL nr. 87/2017, cu modificările și completările ulterioare**

Prin modificarea Regulamentului privind autorizarea desfășurării activităților comerciale și al serviciilor de piață pe teritoriul municipiului Sfântu Gheorghe (Anexa nr. 1 la H.C.L. nr. 87/2017) se modifică art.5, lit. a și b) unde sunt definite actele administrative emise în aplicarea prevederilor O.G. 99/2000 privind comercializarea produselor și serviciilor de piață, cu modificările și completările ulterioare, și sunt modificate și art. 12, 13 și 15 din Regulament în sensul eliminării vizării anuale a autorizațiilor de funcționare.

Totodată au fost puse în concordanță cu prevederile actuale ale O.G. 99/2000 privind comercializarea produselor și serviciilor de piață și art. 25, 26 și 28 din Regulament.

Propunerile de modificare sunt în concordanță cu prevederile actuale ale O.G. 99/2000 privind comercializarea produselor și serviciilor de piață.

Având în vedere că sunt depuse solicitări privind vizarea anuală a autorizațiilor de funcționare, se impune urgentarea procedurii de aprobare a hotărârii.

Având în vedere considerentele enumerate mai sus, propunem spre dezbatere și aprobare proiectul de hotărâre în forma inițiată.

**Arhitect Șef**

Berszan Ruxandra Carmen

Nr. înreg. 3474/22.01.2025

**REFERAT DE APROBARE**

**privind aprobarea modificării Regulamentului privind autorizarea desfăşurării activităţilor comerciale şi al serviciilor de piaţă pe teritoriul Municipiului Sfântu Gheorghe, aprobat prin HCL nr. 87/2017, cu modificările și completările ulterioare**

Prin modificarea Regulamentului privind autorizarea desfășurării activităților comerciale și al serviciilor de piață pe teritoriul municipiului Sfântu Gheorghe (Anexa nr. 1 la H.C.L. nr. 87/2017) se propune ca autorizațiile de funcționare care se eliberau de regulă pe 10 ani să se elibereze pe perioadă nedeterminată, în concordanță cu modificările legislative impuse prin Legea 310 din 6 decembrie 2024, pentru completarea art. 6 din OG 99/2000 privind comercializarea produselor și serviciilor de piață.

Totodată, au fost puse în concordanță cu prevederile actuale ale O.G. 99/2000 privind comercializarea produselor și serviciilor de piață și art. 25, 26 și 28 din Regulament.

De asemenea se propune eliminarea vizelor anuale începând cu anul 2025 și menținerea valabilității autorizațiilor de funcționare atât timp cât condiţiile iniţiale pentru care s-a solicitat autorizația rămân nemodificate şi documentele care constituie dosarul de solicitare a autorizaţiei de funcţionare sunt valabile.

Având în vedere că sunt depuse solicitări privind vizarea anuală a autorizațiilor de funcționare, se impune urgentarea procedurii de aprobare a hotărârii.

Având în vedere considerentele enumerate mai sus, considerăm, că este oportună şi necesară modificarea Regulamentului privind autorizarea desfăşurarii activităților comerciale și al serviciilor de piață - Anexa nr. 1 la H.C.L. nr.87/2017, fapt pentru care propun spre dezbatere şi aprobare proiectul de hotărâre întocmit în acest sens.

**PRIMAR**

ANTAL ÁRPÁD-ANDRÁS